<classify> SERIKALI ina mpango wa kuanza kuwasajili na kutoa leseni kwa wataalamu wa Teknolojia ya Habari na Mawasiliano Tehama, lengo likiwa ni kuwatambua na kuhamasisha wataalamu hao kuja na ubunifu mpya. Hayo yamelezwa na Waziri wa Ujenzi, Uchukuzi na Mawasiliano, Isack Kamwelwe wakati wa kufunga Kongamano la nne la masuala ya Mtandao Jamii katika Shule ya Sekondari ya Wasichana ya Kondoa wilayani Kondoa. Mkutano huo uliandaliwa na Chuo Kikuu cha Dodoma UDOM, kufuatia mradi wa utafiti ambayo ulichangia kuunganzisha Mitandao ya Jamii wilayani Kondoa. Leseni ambazo zitatolewa kwa vipindi na wataalamu hao watalazimika kufanya ubunifu ili kuweza kuendelea kuwa nazo.Tutasajili wataalamu wote wa IT na kutoa leseni kwa kufanya hivyo kutahamasisha kuwa wabunifu. Watatakiwa kuhuisha leseni zao baada ya kipindi fulani. Katika kipindi cha leseni yao, wanapaswa kuleta kitu kipya katika suala la uvumbuzi vinginevyo leseni hizo zitachukuliwa,alisema. Kamwelwe alimpongeza mhadhiri wa UDOM na mtafiti, Jabhera Matogoro kwa kuja na mradi wa kufunga mitambo ya mawasiliano kwa kufikisha huduma ya mtandao wa intaneti kupitia mawimbi ya televisheni katika kuboresha upatikanaji wa mtandao vijijini.Kamwelwe alisema serikali itaendelea kusaidia wataalamu wazawa wa IT wakati watatekeleza miradi, inayolenga kutafuta suluhisho la changamoto zinazowakabili wananchi. Kuhusu mradi huo, Kamwelwe alisema serikali itafanyia kazi changamoto zinazokabili teknolojia mpya. Alibainisha baadhi ya changamoto kuwa ni ukosefu wa sera ya kitaifa kwenye mitandao vijijini na kiwango cha chini cha uelewa wa jamii kuhusu uboreshaji wa mtandao vijijini.Niwahakikishie kuwa ofisi yangu iko tayari kupokea mapendekezo na ushauri kutoka maeneo tofauti ili kukabiliana na changamoto hizo,alisema. Kamwelwe alisema takwimu za hivi karibuni, zinaonesha kuwa hadi Juni mwaka 2019, Tanzania ina watumiaji wa simu za kiganjani milioni 43.75 na watumiaji wa simu za mkono 23.14 tu, ndio wanaopata huduma ya intaneti.Takwimu zinaonesha kuwa kuna tofauti kati ya watumiaji wa simu za kiganjani na wale wanaopata huduma ya intaneti. Hii inamaanisha kwamba wale ambao hawapati huduma ya intaneti hawatashiriki katika uchumi wa dijiti,alisema. Kamwelwe alielezea kuwa uchumi wa dijiti ni muhimu katika kuboresha huduma za afya mtandao, maktaba mtandao na elimu mtandao.Naye Mhadhiri na mwazilishi wa mradi wa kupeleka huduma ya mtandao kwa kutumia mawimbi ya televisheni, Matogoro, alisema alikuja na wazo la kutumia mawimbi ya televisheni kuboresha upatikanaji wa mtandao kwa wakazi wa Kondoa.  <topic>: KITAIFA 